New Zealand belasah Harimau Malaya di Auckland
Kuala Lumpur: Skuad Harimau Malaya perlu lebih banyak menuntut ilmu lagi apabila dibelasah New Zealand 0-4 pada perlawanan persahabatan Tier-1, sebentar tadi.Walaupun mendapat sokongan padu daripada penyokong sendiri, ternyata skuad kendalian Pau Marti Vicente dilihat sukar untuk merencanakan serangan berbahaya ke kubu lawan.Malah, perlawanan yang berlangsung di stadium North Harbour, Auckland itu menyaksikan tuan rumah mengawal hampir keseluruhan tempoh perlawanan dengan melancarkan serangan berbahaya sebaik aksi bermula.Skuad kendalian Darren Bazeley hampir berada di depan seawal minit kelima, namun sepakan Ben Waine ditepis penjaga gol, Syihan Hazmi.New Zealand bagaikan beraksi separuh padang apabila sentiasa melancarkan serangan berbahaya sepanjang tempoh 30 minit tanpa ihsan sehingga memaksa skuad Harimau Malaya berkampung di kawasan sendiri.Kepantasan Liberato Cacace sentiasa membuatkan benteng Harimau Malaya yang diterajui Dominic Tan hampir putus nafas.Cacace hampir mencipta nama sebagai penjaring gol, namun sepakannya ditepis Syihan sekali gus memberi kelegaan kepada kem negara apabila terikat 0-0 ketika rehat.Babak kedua bersambung menyaksikan New Zealand tampil lebih garang dalam merencanakan serangan.Tuan rumah tidak perlu menunggu lama untuk memecah kebuntuan gol apabila Elijah Just meletakkan New Zealand di hadapan pada minit ke-52 apabila mudah menolak masuk bola hasil hantaran Cacase.Kealpaan benteng skuad Harimau Malaya terus dihukum selang lapan minit kemudian kali ini menerusi Matthew Garbet sebelum Chris Wood menanduk masuk gol ketiga pada minit ke-71 selepas Syihan gagal menepis bola ke luar.Melihat jentera serangan dan pertahanan skuad Harimau Malaya kurang menyengat menyebabkan Vicente membawa masuk Safawi Rasid, Paulo Josue, Feroz Baharudin dan Azam Azmi Murad.Ternyata keputusan itu menyaksikan Malaysia melakukan beberapa serangan berbahaya terutama menerusi gerakan Azam Azmi dan Safawi, namun gagal diterjemahkan kepada gol.Ketika Malaysia sibuk mengatur serangan, New Zealand secara tenang menyumbat gol keempat menerusi percubaan di luar kotak penalti Logan Rogerson ketika perlawanan berbaki dua minit sebelum tamat.Keputusan kekal hingga tamat perlawanan, sekali gus memperlihatkan jurang ketara antara Malaysia yang menduduki ranking ke-132 dunia dengan New Zealand di ranking ke-95 dunia.